Qantas Airlines aviakompaniyasi samolyoti Avstraliyadan Buyuk Britaniyaga to‘xtamasdan parvoz qildi. Bu marshrut bo‘yicha ilk reysni amalga oshirgan samolyot Londondagi Hitrou aeroportiga qo‘ndi. Samolyot havoda uzluksiz 17 soat bo‘ldi: u Pyort shahridan 24 mart kuni mahalliy vaqt bilan soat 19:00da parvozga chiqdi va Buyuk Britaniya poytaxtiga 25 mart kuni ertalab soat 05:00 atrofida qo‘ndi. Samolyot bortida ekipajning 16 a’zosi va 200 nafardan ortiq yo‘lovchi Buyuk Britaniyaga keldi. Parvoz masofasi 14498 kilometrni tashkil etdi, parvoz Boeing 787-9 Dreamliner samolyotida amalga oshirildi.